## Zakon o ekološkoj proizvodnji poljoprivrednih i prehrambenih proizvoda

### NN 12/2001 (14.2.2001.), Zakon o ekološkoj proizvodnji poljoprivrednih i prehrambenih proizvoda

# ZASTUPNIČKI DOM HRVATSKOGA SABORA

222

Na teme­lju članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O EKOLOŠKOJ PROIZVODNJI POLJOPRIVREDNIH I PREHRAMBENIH PROIZVODA

Proglašavam Zakon o ekološkoj proizvod­nji po­ljoprivrednih i prehrambenih
proizvoda, koji je donio Zastupnički dom Hrvat­skoga sabora na sjednici 31.
siječ­nja 2001.

Broj: 01-081-01-377/2
Zagreb, 6. ve­ljače 2001.

Predsjednik
Republike Hrvatske
**Stjepan Mesić,** v. r.

## ZAKON

### O EKOLOŠKOJ PROIZVODNJI POLJOPRIVREDNIH I PREHRAMBENIH PROIZVODA

I. TEMELJNE ODREDBE

Članak 1.

(1) Ovim se Zakonom uređuje ekološka proizvodnja poljoprivrednih i
prehrambenih proizvoda (u daljnjem tekstu: ekološka proizvodnja), prerada u
ekološkoj proizvodnji, trgovina eko­loškim proizvodima, neprerađenim biljnim i
životinjskim pro­izvodima te proizvodima koji su potpuno ili dijelom
sastavljeni od takvih proi­z­­voda, način označavanja u ekološkoj proizvodnji,
obavljanje struč­nog i inspekcijskog nadzora i druga pitanja važna za pro­vo­đenje
jedinstvenog sustava ekološke proizvodnje.

(2) Svrha je ekološke proizvodnje zaštita zdravlja i života ljudi,
zaštita prirode i okoliša i zaštita potrošača.

Članak 2.

U smislu ovoga Zakona pojedini izrazi imaju ova značenja:

1. *“ekološka proizvodnja” (“organska”, “biološka”)* poseban je
sustav održivoga gospodarenja u poljoprivredi i šumarstvu koji obuhvaća uzgoj
bilja i životinja, proizvodnju hrane, sirovina i prirodnih vlakana te preradu
primarnih proizvoda, a uključuje sve ekološki, gospodarski i društveno
opravdane proizvodno-teh­nološ­ke metode, zahvate i sustave, najpovoljnije
koristeći plodnost tla i raspoložive vode, prirodna svojstva biljaka, životinja
i krajobraza, povećanje prinosa i otpornosti biljaka s pomoću pri­rod­nih sila
i zakona, uz propisanu uporabu gnojiva, sredstava za zaštitu bilja i životinja,
sukladno s međunarodno usvojenim normama i načelima,

2. *“konvencionalna
proizvodnja”* poljoprivrednih i prehrambenih proizvoda jest proizvodnja
proizvoda koji se ne mogu deklarirati i označiti prema ovom Zakonu i propisima
donesenima na temelju ovoga Zakona,

3. *“prijelazno razdoblje u
ekološkoj proizvodnji”* u smislu ovoga Zakona označava propisano razdoblje
potrebno za prijelaz s konvencionalne na ekološku proizvodnju,

4. *“proizvođač u ekološkoj
proizvodnji”* jest pravna ili fizička osoba koja ekološke proizvode
gospodarski proizvodi, prerađuje, odnosno njima trguje, a upisana je u Upisnik
pro­izvođača u ekološkoj proizvodnji poljoprivrednih i prehrambenih proizvoda,

5. *“ekološki proizvod”*
svaki je proizvod proizveden i ozna­čen sukladno s odredbama ovoga Zakona i
propisa donesenih na temelju njega,

6. *“potvrdnica”* je
isprava kojom ovlaštena pravna osoba za provedbu postupka potvrđivanja u
ekološkoj proizvodnji potvr­đuje da su ekološka proizvodnja, proces ili usluga
na proizvodnoj jedinici u ekološkoj proizvodnji sukladni s propisanim temeljnim
zahtjevima za ekološku proizvodnju,

7. *“znak ekološkog
proizvoda”* (u daljnjem tekstu: znak *“eko­proizvod”)* jedinstvena je
propisana oznaka proizvoda koji su proizvedeni sukladno s ovim Zakonom i
propisima donesenim na temelju njega,

8. *“nadzorna stanica za
ekološku proizvodnju”* (u daljnjem tekstu: nadzorna stanica) ovlaštena je
pravna osoba koja obavlja stručni nadzor nad ekološkom proizvodnjom i ekološkim
proizvodima sukladno s odredbama ovoga Zakona i propisima donesenim na temelju
njega,

9. *“ovlašteni laboratorij”*
pravna je osoba koja obavlja potrebne analize tla, sirovina, poluproizvoda i
proizvoda biljnog i životinjskog podrijetla te ispituje temeljne zahtjeve za
ekološke proizvode,

10. *“proizvodna jedinica u
ekološkoj proizvodnji”* cijelo je gospodarstvo ili dio gospodarstva, koji su
jasno odvojeni od svake druge jedinice, a proizvode sukladno s odredbama ovoga
Zakonu i propisima donosenim na temelju njega,

11. *“materijal za
reprodukciju u ekološkoj proizvodnji”* (u daljnjem tekstu: materijal za
reprodukciju) obuhvaća sve žive organizme ili njihove dijelove kojima započinje
ili se održava određena ekološka proizvodnja, osim genetski izmijenjenih
organizama i njihovih sastavnih dijelova.

Članak 3.

(1) Za poticanje,
unapređivanje, razvoj, praćenje razvoja, davanje stručnih mišljenja i
prijedloga u ekološkoj proizvodnji u Ministarstvu poljoprivrede i šumarstva (u
daljnjem tekstu: Ministarstvo) osniva se Povjerenstvo za ekološku proizvodnju
poljoprivrednih i prehrambenih proizvoda (u daljnjem tekstu: Povjerenstvo).

(2) Ministar poljoprivrede i
šumarstva (u daljnjem tekstu: ministar) imenuje predsjednika, članove i tajnika
Povjerenstva iz redova znanstvenih i stručnih djelatnika, predstavnika tijela
državne uprave, predstavnika proizvođača i potrošača te predstav­nika
nevladinih organizacija koje promiču ekološku proizvodnju, rješenjem koje se
objavljuje u »Narodnim novinama«.

(3) Povjerenstvo radi i
djeluje na osnovi donesenog Poslovnika o radu.

(4) Ministar može osnovati
radna tijela za rješavanje speci­fičnih poslova iz stavka 1. ovoga članka.

(5) Predsjedniku, članovima i
tajniku Povjerenstva te članovima radnih tijela pripada naknada za rad, a
visinu te naknade određuje ministar.

Članak 4.

(1) Ekološkom proizvodnjom,
uvozom ekoloških proizvoda, stručnim nadzorom nad ekološkom proizvodnjom te
ispitivanjem temeljnih zahtjeva za ekološke proizvode u smislu ovoga Zakona
mogu se baviti pravne ili fizičke osobe upisane u upisnik.

(2) U obavljanju djelatnosti
iz stavka 1. ovoga članka Ministarstvo vodi sljedeće upisnike:

1. Upisnik proizvođača u
ekološkoj proizvodnji poljopriv­red­nih i prehrambenih proizvoda (u daljnjem
tekstu: Upisnik proizvođača),

2. Upisnik uvoznika ekoloških
proizvoda (u daljnjem tekstu: Upisnik uvoznika),

3. Upisnik nadzornih stanica
za obavljanje stručnog nadzora nad ekološkom proizvodnjom (u daljnjem tekstu:
Upisnik nadzornih stanica);

4. Upisnik ovlaštenih
laboratorija.

(3) Uvjete koje moraju
ispunjavati pravne i fizičke osobe za upis u upisnike iz stavka 2. ovoga
članka, sadržaj, oblik i način vođenja upisnika propisuje ministar.

Članak 5.

(1) Ministarstvo donosi
rješenje o upisu u upisnike iz članka 4. stavka 2. ovoga Zakona na temelju
zahtjeva pravne ili fizičke osobe, ako ta pravna ili fizička osoba ispunjava
uvjete propisane ovim Zakonom i propisima donesenim na temelju ovoga Zakona.

(2) Ministarstvo će rješenjem
pravnu ili fizičku osobu upisanu u upisnik iz članka 4. stavka 2. ovoga Zakona
brisati iz upisnika na njezin zahtjev, odnosno kad utvrdi da je prestala
ispunjavati uvjete propisane ovim Zakonom i propisima donesenim na temelju
ovoga Zakona.

(3) Ministarstvo je obvezatno
načiniti popis pravnih i fizičkih osoba koje su na temelju pravomoćnog rješenja
upisane u upisnik ili brisane iz upisnika iz članka 4. stavka 2. ovoga Zakona.

(4) Popise iz stavka 3. ovoga
članka Ministarstvo objavljuje u »Narodnim novinama«.

Članak 6.

(1) Ministarstvo će rješenjem
pravnu ili fizičku osobu upisanu u upisnik iz članka 4. stavka 2. točke 1. i 2.
ovoga Zakona brisati iz upisnika ako ponovi prekršaj za koji joj je u prekr­šajnom
postupku izrečena kazna iz članka 42. stavka 1. i članka 43. stavka 1. ovoga
Zakona.

(2) Pravna ili fizička osoba
koja je rješenjem iz prethodnog stavka brisana iz upisnika može podnijeti
zahtjev za ponovni upis tek nakon isteka vremena koje je propisano za
prijelazno razdob­lje u ekološkoj proizvodnji.

II. EKOLOŠKA PROIZVODNJA POLJOPRIVREDNIH I PREHRAMBENIH PROIZVODA

Članak 7.

Ekološka proizvodnja
uključuje poštivanje i zadovoljenje propisa i pravila ekološke proizvodnje koje
donosi ministar na prijedlog Povjerenstva na temelju ovoga Zakona, a sukladno s
dru­gim propisima te aktima donesenima u Republici Hrvatskoj.

Članak 8.

Vlada Republike Hrvatske
utvrđuje poticajne mjere za razvitak ekološke proizvodnje na prijedlog
Ministarstva.

Članak 9.

(1) Ekološka proizvodnja u uzgoju bilja i u proizvodnji biljnih
proizvoda obuhvaća agrotehniku na obradivim površinama i korištenje neobradivih
površina na takav način i toliko da se trajno održava plodnost tla i kakvoća
voda, otpornost bilja na šte­točinje, biološka raznolikost, produktivnost,
sposobnost obnav­ljanja i vitalnost u poljoprivrednim i šumskim ekološkim
sustavima.

(2) Ministar, uz suglasnost
ministra zaštite okoliša i prostornog uređenja, propisat će minimalne zahtjeve
agrotehnike za ekolo­šku proizvodnju u uzgoju bilja i u proizvodnji biljnih pro­izvo­da,
koji obuhvaćaju postupke i određene norme uzgoja bilja te upravljanje ekološkom
proizvodnjom, a među ostalim: plan proiz­vodne jedinice i zapise o proizvodnji
glede stručnog nadzora, uvje­te prijelaznog razdoblja, paralelnu proizvodnju,
izbor bilja i vrsta, održavanje plodnosti, plodored, popis dopuštenih gnojiva,
sredstava za poboljšanje tla i sredstava za zaštitu bilja, upravljanje trajnim
nasadima (šume, voćnjaci, vinogradi) i prirodnim podru­čji­ma, radi
sprječavanja onečišćenja okoliša, čuvanja krajobraza, konzervacije tla i voda.

Članak 10.

(1) Ekološka proizvodnja u
uzgoju životinja i proizvodnji životinjskih proizvoda obuhvaća zootehniku u
stočarstvu i akva­kulturi, a cilj joj je ispunjavanje osnovnih fizioloških i
etoloških potreba životinja, održavanje raznovrsnosti i održivosti određe­nog
ekološkog sustava.

(2) Ministar će propisati
minimalne zahtjeve zootehnike u uzgoju životinja i proizvodnji životinjskih
proizvoda koji obuh­vaćaju pravila, tehnike i određene norme uzgoja domaćih
životinja, kao što je plan proizvodne jedinice i zapise o proizvodnji glede
stručnog nadzora, uvjete prijelaznog razdoblja, vrstu i pasminu životinja,
način držanja životinja, zahtjeve u reprodukciji, hranidbi, njezi, liječenju i
klanju životinja.

Članak 11.

(1) Ekološka proizvodnja u
preradi vlakana prirodnog podrijetla uključuje primjenu ekološki proizvedenih
sirovina (pamuk, lan, konoplja, životinjska vuna, svila) te obuhvaća dopu­štene
postupke u proizvodnji svih vrsta tekstilnih proizvoda (konac, tkanina, gotova
odjeća, tepisi i materijali za namještaj, netkani proiz­vodi), a cilj je
smanjenje onečišćenja okoliša preradom tekstila, unapređivanje socijalnih
uvjeta u proizvodnji tekstila te proširenje tržišta za ekološke sirovine.

(2) Propis o ekološkoj proizvodnji u preradi vlakana sadrži pravila,
postupke i određene norme u ekološkoj proizvodnji i preradi sirovina, njihovo
podrijetlo, vrste, stalni stručni nadzor, popis dopuštenih i zabranjenih
sastojaka, sredstava za preradu, po­moćna sredstva, boje i pigmente, te ostale
tvari koje trebaju postati dio tekstila, uvjete rada i plan zbrinjavanja
otpada, a donosi ga ministar uz prethodno mišljenje Ministarstva gospodarstva,
Ministarstva zaštite okoliša i prostornog uređenja i Ministarstva za obrt, malo
i srednje poduzetništvo.

Članak 12.

(1) U preradi ekoloških proizvoda namijenjenih ljudskoj i životinjskoj
ishrani upotrebljavaju se pomoćne tvari i ostali proizvodi nepoljoprivrednog
podrijetla te proizvodi poljoprivrednog podrijetla koji nisu ekološki
proizvedeni, a obuhvaćaju sastojke, aditive i pomoćne tvari koje je dopušteno
koristiti u preradi namirnica, osim za vino, a sastoje se od jednog ili više
sastojaka biljnog podrijetla i primjenjuju se sukladno s važećim propisima o
proizvodnji namirnica.

(2) Propis o preradi ekoloških proizvoda donosi ministar.

Članak 13.

(1) Prijelazno razdoblje u ekološkoj proizvodnji za svaku vrstu ekološke
proizvodnje propisat će ministar.

(2) Ministar može, na prijedlog Povjerenstva, skratiti razdob­lje iz
stavka 1. ovoga članka ako su prethodno ispunjeni uvjeti ekološke proizvodnje,
ako proizvođač dokaže da je proizvodio sukladno ovom Zakonu.

Članak 14.

(1) Materijal za reprodukciju (sjeme, presadnice, sadnice, jaja, matice,
podmladak i dr.) mora biti proizveden u ekološkoj proizvodnji.

(2) Iznimno od odredbe stavka
1. ovoga članka u ekološkoj se proizvodnji može koristiti materijal za
reprodukciju koji nije dobiven ekološkom proizvodnjom, prema propisanim
uvjetima u prijelaznom razdoblju, ako se koristi za ispitivanja u pokusima i u
slučaju dokazane nestašice na tržištu.

(3) Nestašicu materijala za
reprodukciju na tržištu utvrđuje Ministarstvo na temelju podataka dobivenih od
Zavoda za sjemenarstvo i rasadničarstvo i Hrvatskog stočarsko selekcijskog
centra, što objavljuje u »Narodnim novinama«.

(4) U objavi iz stavka 3.
ovoga članka ministar određuje vrste i sorte, potrebnu količinu i rok u kojem
je dopušteno korištenje materijala iz stavka 2. ovoga članka u ekološkoj
proizvodnji.

Članak 15.

(1) U ekološkoj proizvodnji zabranjena je uporaba genetski izmijenjenih organizama
i svih proizvoda koji sadrže njihove sastavne dijelove ili su proizvedeni od
tih organizama.

(2) Zabranjeno je kao materijal za reprodukciju, sekundarne sirovine,
aditive, pomoćne tvari i ambalažu upotrebljavati genetski izmijenjene
organizme.

III. DEKLARIRANJE, OZNAČAVANJE, OBILJEŽAVANJE, PAKIRANJE, SKLADIŠTENJE
I TRGOVINA POLJOPRIVREDNIH I PREHRAMBENIH PROIZVODA U EKOLOŠKOJ PROIZVODNJI

Članak 16.

(1) Deklariranje proizvoda u
ekološkoj proizvodnji jest navođenje na proizvodu, pakiranju ili drukčije
propisanih podataka kojima se identificiraju ekološki proizvodi, njihova uskla­đenost
s propisanim uvjetima, podaci o proizvođaču, pravnoj ili fizičkoj osobi koja
stavlja proizvod u promet.

(2) Deklaracija ekološkog
proizvoda obvezatna je za svaki proizvod i mora sadržavati najmanje naziv i tip
proizvoda, naziv i adresu proizvođača i uvoznika, natpis »ekoproizvod« te druge
podatke propisane ovim Zakonom i propisima donesenima na temelju ovoga Zakona.

(3) Deklaracija za proizvod
ekološke proizvodnje u prijelaznom razdoblju mora sadržavati i tekst:
»Proizvedeno u prijelaznom razdoblju«.

(4) Deklaracija mora biti ispisana na hrvatskom jeziku.

(5) Oblik i sadržaj deklaracije propisuje ministar.

Članak 17.

(1) Proizvodna jedinica u
ekološkoj proizvodnji označava se nazivom »ekološka«.

(2) U prijelaznom razdoblju
proizvodna jedinica uz naziv iz stavka 1. ovoga članka mora imati i oznaku »u
prijelaznom raz­dob­lju«.

(3) Rješenje o korištenju
naziva iz stavka 1. i 2. ovoga članka donosi Ministarstvo ako su ispunjeni
uvjeti propisani ovim Zakonom i propisima donijetim na temelju njega.

Članak 18.

(1) Na temelju zapisnika o
obavljenom posljednjem struč­nom nadzoru i potvrdnice proizvođač podnosi
Ministarstvu zah­tjev za stjecanje znaka »ekoproizvod«.

(2) Ministarstvo utvrđuje
jesu li ispunjeni uvjeti za stjecanje znaka »eko-proizvod« i donosi rješenje o
pravu njegova ko­ri­štenja.

(3) Oblik i sadržaj, postupak
i uvjete za stjecanje znaka »eko­proizvod« propisuje ministar.

(4) Označavanje i
obilježavanje proizvoda ekološke proiz­vod­nje jest nanošenje na proizvod ili
na pakiranje ili drukčije znakova sukladnosti ili drugih znakova propisanih
ovim Zakonom i propisima donesenim na temelju ovoga Zakona, isticanje svih
propisanih podataka za ekološki proizvod i isticanje propisanog znaka
»eko-proizvod«.

(5) Označavanje uključuje i
nanošenje oznaka ili simbola za rukovanje pošiljkom, za skladištenje, prijenos
ili prijevoz i rukovanje proizvodom pri skladištenju i čuvanju te nanošenje
kodnih oznaka.

Članak 19.

(1) Pakiranje, rukovanje i
skladištenje ekoloških proizvoda provodi se vremenski i prostorno odvojeno od
drugih proizvoda.

(2) Ekološki proizvod mora
biti propisano označen da se ne bi pomiješao ili zamijenio s drugim
(konvencionalnim) proizvodom.

(3) Uvjete i način pakiranja, rukovanja i skladištenja propisat će
ministar.

Članak 20.

(1) Prijevoz ekoloških proizvoda treba biti prilagođen vrsti ekološkog
proizvoda.

(2) Ekološki proizvodi prevoze se odvojeno od drugih proizvoda, a ako se
prevoze zajedno s drugim proizvodima, moraju biti jasno označeni.

(3) Dopuštene uvjete i postupke prijevoza propisat će ministar.

Članak 21.

(1) Trgovinom ekološkim proizvodima mogu se baviti pravne i fizičke
osobe koje su registrirane za obavljanje djelatnosti trgovine.

(2) Trgovina na malo ekološkim proizvodima obavlja se na proizvodnoj
jedinici ekološke proizvodnje, u prodavaonicama i izvan njih, ako su za takav
način prodaje ispunjeni uvjeti propisani Zakonom o trgovini.

(3) Ekološki proizvodi u prodavaonicama i izvan njih moraju biti označeni
sukladno s odredbama ovoga Zakona i odvojeni od drugih proizvoda.

Članak 22.

(1) Uvozom ekoloških proizvoda mogu se baviti pravne i fizičke osobe
koje su registrirane za obavljenje djelatnosti trgovine i koje su upisane u
Upisnik iz članka 4. stavka 2. točke 2. ovoga Zakona.

(2) Uvezeni proizvod ekološke proizvodnje mora imati potvrdnicu izdanu
od ovlaštene pravne osobe zemlje izvoznice, u kojoj je sustav ocjenjivanja
sukladnosti sukladan odredbama ovoga Zakona i propisima donijetim na temelju njega,
i deklaraciju izdanu od proizvođača zemlje izvoznice, a prilikom stavljanja u
prodaju na području Republike Hrvatske deklaraciju sukladno sa člankom 16.
ovoga Zakona.

(3) Proizvodi ekološke proizvodnje uvezeni u Republiku Hrvatsku moraju
udovoljavati propisanim uvjetima za uvoz robe na temelju Zakona o trgovini,
ovoga Zakona i propisa donijetih na temelju njega.

(4) Popis ovlaštenih pravnih osoba iz stavka 2. ovoga članka
Ministarstvo objavljuje u »Narodnim novinama«.

IV. SUSTAV OCJENJIVANJA SUKLADNOSTI EKOLOŠKE PROIZVODNJE

Članak 23.

(1) Ocjenjivanje sukladnosti u ekološkoj proizvodnji provodi se radi
utvrđivanja sukladnosti ekološke proizvodnje, ekoloških proizvoda, procesa i
usluga u ekološkoj proizvodnji s temeljnim zahtjevima za ekološku proizvodnju,
ekološki proizvod, proces ili uslugu u ekološkoj proizvodnji.

(2) Uspostava sustava za ocjenjivanje sukladnosti u eko­loškoj
proizvodnji obuhvaća ispitivanje, stručni nadzor, potvr­đivanje i ovlašćivanje
pravnih osoba za provedbu postupka potvrđivanja u ekološkoj proizvodnji,
nadzornih stanica i laboratorija.

(3) Ministar propisuje, uz suglasnost ravnatelja Državnog zavoda za
normizaciju i mjeriteljstvo, uvjete koje moraju zadovoljiti pravne osobe za
provedbu postupka potvrđivanja u ekološkoj proizvodnji, nadzorne stanice i
ovlašteni laboratoriji, donosi rješenje o ovlašćivanju, propisuje uvjete za
izdavanje potvrdnice te sadržaj i izgled potvrdnice.

(4) Popis pravnih osoba ovlaštenih za provedbu postupka potvrđivanja u
ekološkoj proizvodnji, nadzornih stanica i ovla­štenih laboratorija
Ministarstvo objavljuje u »Narodnim novinama«.

Članak 24.

(1) Temeljni zahtjevi kojima mora udovoljiti ekološka pro­iz­vodnja,
ekološki proizvod, proces ili usluga u ekološkoj proiz­vod­nji (u daljnjem
tekstu: temeljni zahtjevi) uključuju zaštitu života i zdravlja ljudi, zaštitu i
očuvanje okoliša te zaštitu povjerenja potrošača u načela ekološke proizvodnje.

(2) Temeljne zahtjeve i utvrđivanje sukladnosti s temeljnim zahtjevima
propisat će ministar.

(3) Sukladnost s temeljnim zahtjevima obvezatna je.

(4) Nakon provedenoga
propisanog postupka ocjenjivanja sukladnosti ekološki proizvod dobiva
potvrdnicu.

Članak 25.

(1) Ekološka proizvodnja
podliježe obvezatnom stručnom nadzoru.

(2) U svrhu provođenja
stručnog nadzora proizvođač u eko­loškoj proizvodnji dužan je voditi zapise o
proizvodnji, a njihov oblik, sadržaj i način vođenja propisuje ministar.

(3) Stručni nadzor ekološke
proizvodnje provodi nadzorna stanica.

(4) Način i metodologiju po
kojoj će se provoditi stručni nadzor ekološke proizvodnje, stupanj obrazovanja
zaposlenika za obavljanje stručnog nadzora, sadržaj zapisnika o obavljenom
stručnom nadzoru i izvješća o radu nadzorne stanice propisat će ministar.

(5) Zapisnik o obavljenom
stručnom nadzoru i izvješće o radu nadzorna stanica dostavlja Ministarstvu i
ovlaštenoj pravnoj osobi za provedbu postupka potvrđivanja.

Članak 26.

Ako nadzorna stanica u
postupku stručnog nadzora utvrdi nepravilnosti u vezi s provedbom odredaba
ovoga Zakona i propisa donesenih na temelju njega, dužna je odmah o tome
izvijestiti Ministarstvo i nadležnu inspekcijsku službu.

if !supportEmptyParas endif

Članak 27.

Ispitivanje temeljnih
zahtjeva za sirovine, poluproizvode i ekološke proizvode u ekološkoj
proizvodnji obavlja ovlašteni laboratorij na osnovi ovoga Zakona i propisa
donesenih na temelju njega.

Članak 28.

(1) Proizvođač ekoloških
proizvoda plaća naknadu troškova za provođenje stručnog nadzora nad ekološkom
proizvodnjom i troškove utvrđivanja sukladnosti s temeljnim zahtjevima.

(2) Visinu naknade iz stavka
1. ovoga članka propisuje ministar.

V. UPRAVNI I INSPEKCIJSKI NADZOR

Članak 29.

(1) Upravni nadzor nad
primjenom odredaba ovoga Zakona i propisa donesenih na temelju ovoga Zakona
obavlja Ministarstvo.

(2) Inspekcijski nadzor nad
provedbom ovoga Zakona i propisa donesenih na temelju njega u prvom stupnju
obavljaju županijski uredi, odnosno ured Grada Zagreba, nadležni za poslove
poljoprivredne inspekcije (u daljnjem tekstu: županijska poljoprivredna
inspekcija), odnosno Ministarstvo kad je to ovim Zakonom određeno, a u drugom
stupnju Ministarstvo (u daljnjem tekstu: poljoprivredna inspekcija u
Ministarstvu).

(3) Nadzor nad odredbama
ovoga Zakona koje se odnose na trgovinu te kakvoću, deklariranje, označavanje,
obilježavanje, pakiranje i skladištenje ekoloških proizvoda u prometu obavljaju
gospodarski inspektori Državnog inspektorata i inspekcije drugih tijela državne
uprave u okviru svoje nadležnosti sukladno s posebnim propisima.

Članak 30.

Poslove inspekcijskog nadzora u ekološkoj proizvodnji iz nadležnosti
županijske poljoprivredne inspekcije i poljoprivredne inspekcije u Ministarstvu
provode poljoprivredni inspektori za ekološku proizvodnju (u daljnjem tekstu:
poljoprivredni inspektor).

Članak 31.

(1) Poslove poljoprivrednog inspektora može obavljati diplomirani inženjer
poljoprivrede s položenim državnim stručnim ispitom za poljoprivrednog
inspektora i s najmanje pet (5) godina radnog iskustva u struci.

(2) Program posebnog dijela državnoga stručnog ispita za poljoprivrednog
inspektora u ekološkoj proizvodnji propisuje mi­nistar.

Članak 32.

(1) Poljoprivredni inspektor ima posebnu iskaznicu i znak kojim dokazuje
svoj službeni status, identitet i ovlasti.

(2) Obrazac iskaznice i izgled znaka, način i postupak izdavanja te
vođenje evidencije o izdanim iskaznicama i znakovima iz stavka 1. ovoga članka
propisuje ministar.

Članak 33.

(1) Županijska poljoprivredna inspekcija obavlja sve poslove
inspekcijskog nadzora u prvom stupnju, osim poslova za koje je ovim Zakonom
određeno da ih obavlja poljoprivredna inspekcija u Ministarstvu.

(2) Županijska poljoprivredna inspekcija:

1. nadzire rad proizvođača upisanih u Upisnik,

2. nadzire ekološku proizvodnju, objekte za proizvodnju, preradu i
skladištenje ekoloških proizvoda, opremu, prijevozna sredstva i propisane
dokumente,

3. nadzire primjenu gnojiva,
sredstava za poboljšanje tla, sred­stava za zaštitu bilja te drugih sredstava,
aditiva i pomoćnih tvari primjena kojih je dopuštena na temelju ovoga Zakona i
propisa donijetih na temelju njega,

4. nadzire dokumente
ekoloških proizvoda proizvedenih u prijelaznom razdoblju,

5. uzima uzorke ekoloških
proizvoda, tla, gnojiva, pobolj­šivača tla i drugih sredstava koja se
primjenjuju u proizvodnji i preradi ekoloških proizvoda,

6. zabranjuje proizvodnju i
stavljanje u promet ekoloških proizvoda za koje utvrdi da su proizvedeni na
način koji je u suprotnosti s odredbama ovoga Zakona i propisima donesenim na
temelju njega,

7. privremeno zabranjuje korištenje znaka »ekoproizvod«, do donošenja
konačnog rješenja, ako utvrdi da ekološki proizvod nije proizveden sukladno s
odredbama ovoga Zakona i propisima donesenim na temelju njega,

8. vodi službene podatke za područje županije o povredama odredaba ovoga
Zakona i propisa donesenih na temelju njega,

9. izvještava nadležna tijela državne uprave o uočenim nepravilnostima i
traži provođenje određenih postupaka, ako sama nije ovlaštena da izravno
postupa,

10. podnosi prijave za pokretanje prekršajnog postupka zbog povrede
odredaba ovoga Zakona i propisa donesenih na temelju njega.

(3) Poljoprivredna inspekcija u Ministarstvu:

1. nadzire ispunjavanje uvjeta pravnih i fizičkih osoba upisanih u
Upisnik proizvođača,

2. nadzire rad nadzornih stanica i ovlaštenih laboratorija,

3. nadzire rad županijske poljoprivredne inspekcije,

4. rješava žalbe protiv rješenja županijske poljoprivredne inspekcije,

5. vodi službene podatke o povredama odredaba ovoga Za­ko­na i propisa
donesenih na temelju njega,

6. podnosi zahtjeve za pokretanje prekršajnog postupka zbog povrede
ovoga Zakona i propisa donesenih na temelju njega,

7. nadzire i ostale poslove propisane ovim Zakonom.

Članak 34.

(1) Pravne i fizičke osobe koje podliježu nadzoru poljoprivrednog
inspektora dužne su mu omogućiti obavljanje nadzora, pružiti potrebne podatke i
obavijesti te osigurati nesmetan rad.

(2) Pravne i fizičke osobe iz prethodnog stavka dužne su na zahtjev
poljoprivrednog inspektora, u određenom roku, dostaviti i pripremiti podatke i
materijale koji su mu potrebni za obavljanje poslova inspekcijskog nadzora.

(3) Rok iz stavka 2. ovoga članka mora biti primjeren vrsti zahtjeva.

Članak 35.

(1) Poljoprivredni inspektor u provedbi inspekcijskog nadzora vodi
postupak, sastavlja zapisnik i donosi rješenje, kad je za to ovlašten ovim
Zakonom i propisima donesenim na temelju njega.

(2) Na postupak poljoprivrednog inspektora primjenjuju se odredbe Zakona
o općem upravnom postupku, ako ovim Zakonom nije drukčije određeno.

Članak 36.

(1) Ako poljoprivredni inspektor u postupku inspekcijskog nadzora utvrdi
da je povrijeđen ovaj Zakon ili propisi doneseni na temelju njega, naredit će
rješenjem da se utvrđene nepravilnosti, odnosno nedostaci uklone u određenom
roku.

(2) Poljoprivredni inspektor donijet će rješenje iz stavka 1. ovoga
članka bez odgađanja, a najkasnije u roku od 15 dana od dana završetka nadzora.

(3) Poljoprivredni inspektor
donijet će usmeno rješenje i odmah narediti izvršenje kad utvrdi da pravna ili
fizička osoba obavlja djelatnost koja je u suprotnosti s izrečenom zaštitnom
mjerom zabrane obavljanja djelatnosti koja je u međuvremenu postala pravomoćna
i izvršna.

(4) Rješenje iz prethodnog stavka ovoga članka bit će uneseno u zapisnik
o provedenom inspekcijskom pregledu.

Članak 37.

(1) Poljoprivredni inspektor može do donošenja rješenja o izvršenom
prekršaju ili presude o kaznenom djelu privremeno oduzeti dokumentaciju i
predmete koji u prekršajnom ili sudskom postupku mogu poslužiti kao dokaz.

(2) O privremenom oduzimanju dokumentacije ili predmeta iz stavka 1.
ovoga članka izdaje se potvrda.

Članak 38.

(1) Ako poljoprivredni inspektor posumnja da proizvod ne odgovara
uvjetima propisanima ovim Zakonom i propisima donesenima na temelju njega, uzet
će određen broj uzoraka i dostaviti ih na analizu ovlaštenom laboratoriju.

(2) Uzorci za analizu
dostavljaju se pod šifrom.

(3) Način uzimanja uzoraka,
broj i količinu propisuje ministar.

Članak 39.

(1) Proizvođač ekološkog
proizvoda (u daljnjem tekstu: vlasnik uzorka) može u roku od osam dana od
primitka rezultata analize zahtijevati od poljoprivrednog inspektora da drugi
primjerak uzorka dostavi drugom ovlaštenom laboratoriju na ponovnu analizu.

(2) Ponovnu analizu može
zahtijevati i poljoprivredni inspektor u roku iz stavka 1. ovoga članka ako
posumnja u rezultat analize.

(3) Nalaz ponovljene analize
konačan je i može se pobijati samo pod uvjetima i na način propisan za
pobijanje javnih isprava.

(4) Vlasnik uzorka dužan je
podmiriti troškove analize odnosno ponovljene analize ako se utvrdi da proizvod
od kojeg su uzeti uzorci ne odgovara propisanim uvjetima.

(5) Ako se analizom utvrdi da
uzorci odgovaraju odredbama ovoga Zakona i propisima donesenima na temelju
njega, troškove analize odnosno ponovljene analize podmiruje tijelo državne
uprave čiji je poljoprivredni inspektor dostavio uzorke.

(6) Vlasnik proizvoda od
kojeg je uzet uzorak nema pravo na naknadu vrijednosti uzorka.

Članak 40.

Ako se analizom, odnosno
ponovljenom analizom utvrdi da proizvod ne odgovara uvjetima propisanim ovim
Zakonom, odnosno propisima donesenima na temelju ovoga Zakona, poljoprivredni
će inspektor zabraniti korištenje znaka »eko-proizvod«.

Članak 41.

(1) Protiv rješenja
županijske poljoprivredne inspekcije na temelju ovoga Zakona može se podnijeti
žalba Ministarstvu u roku od petnaest (15) dana od dostave rješenja.

(2) Žalbe iz stavka 1. ovoga
članka rješava poljoprivredna inspekcija u Ministarstvu.

(3) Protiv rješenja
Ministarstva donesenih na temelju ovoga Zakona u prvom stupnju nije dopuštena
žalba nego se može pokrenuti upravni spor.

(4) Žalba podnesena protiv
rješenja donesenih na temelju ovoga Zakona ne zadržava izvršenje rješenja.

VI. KAZNENE ODREDBE

Članak 42.

(1) Novčanom kaznom od 10.000,00 do 100.000,00 kuna kaznit će se za
prekršaj pravna ili fizička osoba:

1. ako proizvodi, deklarira i označava ekološke proizvode u smislu ovoga
Zakona, a nije upisana u Upisnik proizvođača (članak 4. stavak 2.),

2. ako se ne pridržava propisa o prijelaznom razdoblju (članak 13.
stavak 1.),

3. ako koristi materijal za reprodukciju u ekološkoj proiz­vod­nji u
suprotnosti s odredbom članaka 14. i 15. ovoga Zakona,

4. ako ekološki proizvod u
prodaji nije deklariran na propisan način (članak 16.),

5. ako ekološki proizvod u
prodaji nije označen i obilježen na propisan način (članak 18. stavak 4.,
članak 19. stavak 2., članak 20. stavak 2. i članak 21. stavak 3.),

6. ako uvozi ekološke proizvode
u suprotnosti s odredbom članka 22. ovoga Zakona,

7. ako nije provedeno
utvrđivanje sukladnosti proizvoda s temeljnim zahtjevima prema odredbi članka
23. ovoga Zakona,

8. ako ekološka proizvodnja
nije podvrgnuta obvezatnom stručnom nadzoru nadzorne stanice prema odredbi
članka 25. ovoga Zakona.

(2) Za prekršaj iz stavka 1.
ovoga članka kaznit će se novčanom kaznom u iznosu od 5.000,00 kuna do
10.000,00 kuna i odgovorna osoba u pravnoj osobi.

Članak 43.

(1) Novčanom kaznom od
10.000,00 do 50.000,00 kuna kaznit će se za prekršaj pravna ili fizička osoba
ako se u uzgoju bilja i životinja, agrotehnici ili zootehnici, preradi vlakana
i ekoloških proizvoda, ocjenjivanju sukladnosti u ekološkoj proizvodnji,
pakiranju, rukovanju, skladištenju i prijevozu ekoloških proizvoda ne pridržava
odredaba ovoga Zakona i propisa donesenih na temelju njega (članci 9., 10.,
11., 12., 13., 19. i 20. stavak 1.).

(2) Za prekršaj iz stavka 1.
ovoga članka kaznit će se novčanom kaznom u iznosu od 1.000,00 do 3.000,00 kuna
i odgovorna osoba u pravnoj osobi.

VII. PRIJELAZNE I ZAVRŠNE ODREDBE

 Članak 44.

Propise za donošenje kojih je ovlašten na temelju ovoga Zakona ministar
će donijeti u roku od tri mjeseca od dana njegova stupanja na snagu.

Članak 45.

Ovaj Zakon stupa na snagu osmoga dana od dana objave u »Narodnim
novinama«, a primjenjivat će se protekom tri mjeseca od dana njegova stupanja
na snagu.

Klasa: 310-26/00-01/01
Zagreb, 31. siječnja 2001.

ZASTUPNIČKI DOM
HRVATSKOGA SABORA

Predsjednik
Zastupničkog doma Hrvatskoga sabora
**Zlatko Tomčić,** v. r.

if !supportEmptyParas endif

Zakon, NN 12/2001-222